**תקציר**

הדרכה קלינית נתפסת כחיונית לתפקוד יעיל של המטפלת בעבודה הטיפולית ונמצאת כמשמעותית לפיתוח הזהות והכישורים המקצועיים. להדרכה תפקיד חשוב בפיתוח המקצועיות ובהתפתחות הזהות המקצועית של מטפלת לאורך כל שלבי הקריירה. מטפלים באמנויות משתמשים במגוון טכניקות ותהליכים יצירתיים בהדרכתם. שימוש בתהליכים יצירתיים בהדרכה מאפשר הבנה מעמיקה של המטופל/ת, של היחסים הטיפוליים ושל הדרך בה ניתן לסייע לו/ה. כמו כן, היא מסיעת בפיתוח הזהות המקצועית של המודרכת.

מטרת המחקר המוצע היא לבחון את האופן בו תורמת הדרכה מבוססת אמנות, הדרכה קלינית המשתמשת בכלים יצירתיים כחלק מתהליך ההדרכה, לעבודתן של מטפלות באמצעות אמנויות ולהתפתחותן המקצועית. מחקר זה יתמקד במודל הדרכה קבוצתי מבוסס אמנות El Duende One-canvas Process Painting (EDPP) "מודל קנבס אחד". מחקר זה יבדוק כשלושים וחמש מטפלות באמצעות אמנויות מנוסות. המחקר המוצע הינו מחקר פעולה משתתף (Participatory Action Research) עם מערך מחקר מעורב (Mixed methods design) .

מחקר זה יבדוק את השאלות הבאות: (א) האם הדרכה מבוססת אמנות בגישת "קנבס אחד" תורמת לעבודת המטפלות? (ב) האם הדרכה מבוססת אמנות בגישת "קנבס אחד" משפיעה על התפתחות זהותן המקצועית של מטפלות באמצעות אמנויות? (ג) מהם המאפיינים של חוויותיהן הסובייקטיביות של מטפלות באמצעות אמנויות שהודרכו במודל ״קנבס אחד״?

בשאלת המחקר הראשונה, נשער כי תמצא תרומה חיובית של הדרכה מבוססת אמנות בגישת "קנבס אחד" לעבודתן כמטפלות באמנות. בשאלה השנייה, נשער כי הדרכה זו משפיעה גם על התפתחות זהותן המקצועית כמטפלות באמצעות אמנויות. שאלת המחקר השלישית מבוססת על הפרדיגמה האיכותנית, ושואפת ללמוד על חוויותיהן האישיות של המטפלות אשר חוו את ההדרכה, על מאפייני החוויות וכן על התובנות המקצועיות שלהן מהדרכה בשיטה זו.

מחקר זה יתרום לגוף הידע מבוסס הראיות שמשלב תהליכי יצירה בהדרכה עם מטפלות באמנות מנוסות, ויתמוך בביסוס תהליכי הדרכה של מטפלות באמצעות אמנויות על מנת לחזק את יכולתן וזהותן המקצועית.